Endnu en gang har Kulturmødet på Mors slået publikum-rekord. Det vurderer direktør, Trine Bang, fra Kulturmødet Mors efter det store folkemøde denne weekend har lukket og slukket for årets udgave.

For første gang i tre år kunne Kulturmødet Mors byde publikum velkommen i fysisk forstand, for i lighed med mange andre traditionsrige arrangementer har det store kulturmøde været ramt af coronarestriktioner. Nu er mødet tilbage - og med stor succes, fortæller direktøren for mødet. - Det har været det bedste kulturmøde vi nogensinde har lavet. Det har været skarpt og præcis. Der har været en kærlig, sitrende magisk stemning. Det har virkelig været godt, fortæller direktør for Kulturmødet, Trine Bang. Hendes vurdering er, at man igen i år har slået publikumsrekord i antallet af gæster, men da der er gratis entre til alle arrangementerne, er det umuligt at sætte tal på antallet af gæster. - Vurderet ud af, at der er mere skrald end nogensinde, der har været flere overnatninger, og parkeringspladserne har været fyldte, så har vi nået mere end vores tidligere rekord, siger Trine Bang. Går i kreativ proces Sidste arrangement på årets udgave af Kulturmødet fandt sted lørdag aften, da der var koncert med Katinka, og efter arrangørerne bag har pustet ud, så går man i gang med at planlægge næste års store folkemøde med kulturen i højsædet. - Det er for tidligt endnu at sige noget om, hvad der skal være anderledes næste år. Det er kreativ proces, vi nu skal i gang med, lyder det fra Trine Bang, som slår fast, at årets kulturmøde har været præget af et program med høj kvalitet.